V Ý Z V A
NA PREDLOŽENIE ŽIADOSTÍ O POSKYTNUTIE FINANČNÝCH PROSTRIEDKOV NA ROZVOJOVÝ PROJEKT MINISTERSTVA ŠKOLSTVA, VEDY, VÝSKUMU A ŠPORTU SLOVENSKEJ REPUBLIKY
„Zdravie na tanieri 2019“
Ministerstvo školstva, vedy, výskumu a športu Slovenskej republiky (ďalej len „ministerstvo“) oznamuje, že v roku 2019 bude prideľovať účelovo viazané finančné prostriedky na financovanie rozvojového projektu s názvom „Zdravie na tanieri 2019“ vo výške 200 000 EUR.
Cieľ
Prevencia obezity
-	motiváciou detí a žiakov k zmene stravovacích návykov sprievodnými výchovno-vzdelávacími aktivitami smerujúcimi k zdravšej voľbe regionálnych potravín v škole (napr. nadobudnutím základných pracovných zručností, rozvíjaním myslenia a uplatňovaním kreatívnosti v rámci tematického celku ekonomika domácnosti vo vyučovacom predmete Technika v základných školách a regionálna gastronómia a marketing v rámci odbornej praxe žiakov stredných škôl), 
-	s podporou školského prostredia s marketingovými nástrojmi na predaj potravín vhodných pre deti (napr. zdravšie bufety s nápojmi a  s potravinami s nižším obsahom pridaného cukru, s potravinami bez pridanej soli a vysokým obsahom tukov a ambulantným predajom regionálneho ovocia a regionálnej zeleniny prostredníctvom automatov),
-	vhodným prostredím v škole pre správny pitný režim,
-	kultúrnym stravovacím prostredím,
-	obstaraním dochádzkového systému vrátane výdavkov na obstaranie licencií a čipových kľúčov.

Okruh oprávnených žiadateľov

Účelové finančné prostriedky sa poskytujú na základe § 4d ods. 1 zákona č. 597/2003 Z. z. o  financovaní základných škôl, stredných škôl a školských zariadení v znení neskorších predpisov (ďalej len „zákon č. 597/2003 Z. z.“). 
Žiadosť predkladá zriaďovateľ základnej školy, zriaďovateľ strednej školy prostredníctvom okresného úradu v sídle kraja. Realizátormi rozvojových projektov sú základné školy, stredné školy v zriaďovateľskej pôsobnosti samosprávy (ďalej len žiadateľ“). 
Žiadosť predkladá oprávnený žiadateľ v štruktúre podľa vzoru zverejnenom na webovom sídle ministerstva. 
Výberové kritériá 
Ministerstvo poskytne žiadateľovi finančné prostriedky na realizáciu aktivity podľa:
☒	prínosu aktivít prevencie obezity žiakov s dôrazom na zmenu stravovacích návykov a vytváranie zdravého prostredia v školách	30%	
☒	aktívnej účasti a zapojenia žiakov, zamestnancov a odborníkov v oblasti prevencie zdravia pri riešení a podpore projektu	10%	
☒	efektívnosti nákladov projektu 	10%	
☒	spoluúčasti zriaďovateľa (minimálne 10%)	10%	
☒	regionálneho charakteru projektu	10%	
☒	originality a udržateľnosti projektu 	30%	

Ministerstvo poskytne žiadateľovi finančné prostriedky v rámci projektu podľa kritérií, ktoré budú pri hodnotení žiadostí uplatňované s dôrazom na jednotlivé špecifiká. Podporené budú žiadosti, ktoré dosiahnu minimálne 85 %.
MŠVVaŠ SR  si vyhradzuje právo vyradiť z posudzovania projekty v prípade ak:  
-	jedna alebo viac finančných položiek projektu bude mať charakter kapitálového výdavku, 
-	projekt nebude súvisieť so žiadnou z prioritných tém výzvy, 
-	projekt presiahne celkovú výšku vyčlenených finančných prostriedkov. 
 
Výsledky výberového procesu (zoznam úspešných žiadateľov, ich zriaďovateľov a výška pridelených finančných prostriedkov) budú zverejnené na webovom sídle MŠVVaŠ SR.  

Účel použitia finančných prostriedkov:
-	nákup tovarov, všeobecného materiálu, interiérového vybavenia,  náradia a náčinia, stolového riadu najmä pre výučbu tematického celku ekonomika domácnosti vo vyučovacom predmete Technika v základných školách a regionálna gastronómia a marketing v rámci odbornej praxe žiakov, zdravý pitný režim (napr. malé kuchynské elektrospotrebiče, biela technika, interiérové vybavenie kuchynky, stoly, stoličky, sadenice byliniek,  propagačný materiál na výstavy, potraviny, učebné pomôcky a iné.),
-	na dochádzkový systém, obstaranie softvérového systému k evidencii odobratia stravy,
-	rutinná štandardná údržba priestorov školy (priestory vyučovania predmetu Technika – ekonomika domácnosti), ktorou sa odstráni čiastočné fyzické opotrebenie a majetok školy sa uvedie do pôvodného stavu.

Pridelenie účelových finančných prostriedkov 
Účelové finančné prostriedky na realizáciu rozvojového projektu prideľuje MŠVVaŠ SR podľa § 4d zákona č. 597/2003 Z. z. 

Finančné prostriedky nemožno použiť na 
a)	úhradu záväzkov z predchádzajúcich rozpočtových rokov, 
b) refundáciu výdavkov uhradených v predchádzajúcich rozpočtových rokoch, 
c) dary, občerstvenie, pohonné hmoty, 
d) na splácanie úverov, pôžičiek a úrokov z prijatých úverov a pôžičiek,
e) na kapitálové výdavky

Finančné prostriedky nemožno poskytnúť žiadateľovi, ak 
a)	nemá vysporiadané finančné vzťahy so štátnym rozpočtom, 
b)	v predchádzajúcich troch rokoch porušil zákaz nelegálnej práce a nelegálneho zamestnávania podľa osobitného predpisu (zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov), 
c)	má evidované nedoplatky poistného na zdravotné poistenie, sociálne poistenie 
a príspevkov na starobné dôchodkové sporenie. 

Trvanie projektu
Realizácia rozvojového projektu sa môže začať najskôr od 1. júla 2019 a všetky aktivity musia byť ukončené do 15. decembra 2019. 
Výška finančných prostriedkov určených na zverejnenú výzvu je  200 000 € na bežné výdavky (podrobnosti ku BV viď. v Metodickom usmernení Ministerstva financií Slovenskej republiky č. MF/010175/2004-42 zo dňa 8. decembra 2004  znení neskorších predpisov.
Najvyššia a najnižšia suma finančných prostriedkov pre účely tejto výzvy na jedného žiadateľa (na jednu školu)
Najvyššia suma finančných prostriedkov z rozpočtu MŠVV a Š SR na jedného žiadateľa(na jednu školu) je: 10 000, €
Najnižšia suma finančných prostriedkov z rozpočtu MŠVV a Š SR na jedného žiadateľa (na jednu školu)  je: 3 000, € 
Požadovanú výšku finančných prostriedkov uvedie žiadateľ v eurách (nie v centoch).
Výška spoluúčasti žiadateľa na uskutočňovanie aktivity	
Výška spoluúčasti žiadateľa (na jednu školu) je 10 % z poskytnutej výšky finančných prostriedkov (napr. poskytnutá výška finančných prostriedkov MŠVVaŠ SR na projekt je vo výške 7 000, €; spoluúčasť je najmenej 700, €, celkové náklady na projekt sú 7 700, € ). 
Predkladanie žiadostí a časový harmonogram vyhodnocovania žiadosti
Žiadosť predkladá žiadateľ pre jednotlivé školy písomne na formulári s názvom „Žiadosť“ (vrátane príloh) poštou do 08.07. 2019 prostredníctvom príslušného okresného úradu v sídle kraja s označením na obálke: „ZDRAVIE NA TANIERI 2019“. Žiadosti, ktoré spĺňajú požadované kritériá, zašle OÚ sekcii regionálneho školstva ministerstva v lehote do 12.07. 2019 s  označením na obálke „Zdravie na tanieri 2019“.
	
Vzor žiadosti je k dispozícii na webovom sídle ministerstva www.minedu.sk „Rozvojové projekty v regionálnom školstve“  
Pri predložení žiadosti je rozhodujúci dátum na poštovej pečiatke. 
Žiadosti doručené pred zverejnením tejto výzvy ministerstvo nebude akceptovať. 
Žiadosti doručené po stanovenom termíne komisia nebude posudzovať. 

Každý žiadateľ (zriaďovateľ) predkladá len jednu žiadosť. Žiadateľ, ktorý plánuje využitie finančných prostriedkov rozvojového projektu  pre viaceré školy, uvedie podklady v žiadosti osobitne za každú školu a každý druh požiadavky.
Požadované údaje a náležitosti žiadosti o poskytnutie finančných prostriedkov:
Identifikačné údaje o žiadateľovi:
1.	názov  žiadateľa 
2.	adresa sídla žiadateľa
3.	identifikačné číslo žiadateľa 
4.	meno, priezvisko a akademický titul štatutárneho orgánu žiadateľa a meno a priezvisko, e-mailová adresa a telefonický kontakt na osobu, ktorá žiadosť spracovala 

Identifikačné údaje školy pre ktorú sa finančné prostriedky žiadajú 
1.	názov školy 
2.	 adresa sídla školy 
3.	 Identifikačné číslo organizácie školy 
5.	 meno, priezvisko kontaktnej osoby, tel. a e-mailový kontakt.

Žiadosť ďalej obsahuje:
a)	účel poskytnutia finančných prostriedkov 
b)	charakteristiku uskutočňovanej aktivity
c)	termín a miesto uskutočnenia aktivity
d)	počet osôb, ktoré aktivitu zabezpečujú a počet osôb, pre ktoré sa aktivita uskutočňuje
e)	časový harmonogram uskutočňovania aktivity
f)	analýzu finančného zabezpečenia uskutočňovania aktivity
g)	uvedenie skutočnosti, či má žiadateľ/realizátor na uvedenú aktivitu poskytnutý
finančný príspevok od iného subjektu verejnej správy a v akej výške
h)	súhlas žiadateľa so zhromažďovaním, spracovaním a zverejňovaním poskytnutých 
údajov.
Prílohy žiadosti:

a)	☒Výpis z uznesenia zastupiteľstva obce/VÚC o súhlase s výškou spoluúčasti uvedenou v žiadosti (súhlas, pečiatka a podpis žiadateľa ako potvrdenie spoluúčasti v rámci rozpočtovej tabuľky)
b)	☒rozpis rozpočtu – finančná tabuľka s popisom k jednotlivým finančným položkám
c)	☒čestné vyhlásenie žiadateľa, že má vysporiadané finančné vzťahy so štátnym rozpočtom

Posúdenie a vyhodnotenie žiadostí
Posúdenie a vyhodnotenie žiadostí o poskytnutie finančných prostriedkov vykoná komisia. V prípade, ak ministerstvo rozhodne o inej výške finančných prostriedkov ako bola požadovaná v žiadosti, žiadateľ podľa pokynov ministerstva pripraví a predloží podrobný rozpočet na využitie finančných prostriedkov v písomnej a v elektronickej podobe.
Na základe návrhu komisie o poskytnutí finančných prostriedkov na rozvojový projekt ministerstvo schváli žiadateľovi konkrétny objem finančných prostriedkov.
Ministerstvo  zverejní výsledky výberu žiadostí na webovom sídle do 30 dní od rozhodnutia ministra o výške poskytnutých finančných prostriedkov.

Spôsob odstraňovania formálnych nedostatkov žiadosti
Ak žiadateľ neuvedie vo svojej žiadosti všetky požadované údaje alebo nepredloží všetky požadované dokumenty v príslušnej forme, ministerstvo ho e-mailovou poštou vyzve na ich doplnenie. Lehota na odstránenie uvedených formálnych nedostatkov je 5 pracovných dní a začína plynúť odo dňa doručenia požiadavky ministerstva na doplnenie požadovaných údajov alebo predloženie chýbajúcich dokumentov žiadateľovi. 
Za formálne nedostatky sa považujú chýbajúci podpis a pečiatka. 
Žiadateľa, ktorý v stanovenej lehote neodstráni formálne nedostatky, vyradí komisia zo zoznamu žiadateľov a jeho žiadosť sa nebude posudzovať.
Ďalšie informácie

Finančné prostriedky na realizáciu rozvojového projektu sa poskytnú žiadateľovi prostredníctvom príslušného okresného úradu v sídle kraja alebo ministerstvom (školy zriadené vyšším územným celkom).  
Podľa zákona  č. 357/2015 Z. z. o finančnej kontrole a audite a o zmene a doplnení niektorých zákonov a zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov je okresný úrad v sídle kraja, odbor školstva povinný skontrolovať vyúčtovanie použitia finančných prostriedkov v súlade s ich rozpisom.  
Termín zúčtovania poskytnutých finančných prostriedkov je najneskôr do 31. decembra 2019.
Poznámka: Kontaktná osoba a e-mail na konzultácie vo veci predkladania žiadostí:
Mgr. Jana Gers  +421 2 59374 305 
e-mail: jana.gers@minedu.sk 
Ministerstvo má právo vykonať kontrolu použitia finančných prostriedkov priamo na mieste. Kontrolu môžu vykonať členovia komisie alebo iné osoby na základe poverenia ministra školstva na podnet predsedu komisie.
V prípade poskytnutia finančných prostriedkov odporúčame realizátorovi projektu uvádzať informáciu o udelení finančných prostriedkov MŠVVaŠ SR na všetkých produktoch, ktoré vzniknú v súvislosti s projektom. MŠVVaŠ SR si vyhradzuje právo šíriť výsledky a výstupy úspešných projektov, ktorým budú účelové finančné prostriedky na realizáciu projektu poskytnuté. MŠVVaŠ SR môže požiadať realizátora vybraného projektu o prezentáciu výstupov a výsledkov projektu v rámci celoslovenských vzdelávacích seminárov. 

V Bratislave,			

							JUDr. Mgr. Martina Lubyová, PhD. 
						 ministerka školstva, vedy, výskumu a športu SR